યુએસમાં જંગલની આગમાં સૌથી વધુ નેટિવ અમેરિકન્સ ભોગ બને છે
નવગુજરાત સમય | Publish Date: Nov 12 2018 10:46PM
એજન્સી : સાન ડિએગો
કેલિફોર્નિયામાં દાવાનળને લીધે 177 ઘરો નષ્ટ થઈ ગયાં: જંગલની આગ અંકુશમાં આવતાં રાહત
દક્ષિણ કેલિફોર્નિયામાં દાવાનળ અંકુશમાં તો આવ્યો છે પરંતુ આ જંગલની આગમાં ૧૭૭ ઘરો સ્વાહા થઈ ગયા છે. જંગલની આગના કારણે પોતપોતાના ઘરો છોડીને જતા રહેલા લોકો પોતાના મૂળ રહેણાંક તરફ પરત જવા આતુર છે. જો કે કેટલાક લોકોના ઘરોને નુકસાન થયું નથી, જેનો આનંદ તેમના ચહેરા પર જોવા મળી રહ્યો છે. દક્ષિણ કેલિફોર્નિયા દાવાનળ માટે અતિ સંવેદનશીલ પ્રદેશ છે.
અહીં માલિબુના સાન્ટા મોનિકા પહાડી વિસ્તારોમાં હજારો લોકોએ દાવાનળના કારણે ઘરબાર છોડીને નાસી જવું પડ્યું હતું.અમેરિકાના કેલિફોર્નિયાના જંગલમાં લાગેલી ભીષણ આગે ભારે તબાહી મચાવી છે. તેના ઇતિહાસની સૌથી ભીષણ આગમાં વધુ ૧૪ મૃતદેહો મળી આ‌વતા મૃત્યુઆંક વધીને ૨૪ થયો છે. આગની વિકરાળતાને કારણે આજુબાજુના લોકો પોતાના બાળકો અને ઘરવખરી સાથે ભાગવા માટે મજબૂર બન્યા છે. નજીકનું એક સમગ્ર શહેર ખાલી થઇ ગયું છે.
આગની ચપેટમાં આવી જવાથી આ વિસ્તારના હજારો ઘરો ખાલી થઇ ગયા છે. તીવ્ર પવનને કારણે આગની વિકરાળતા વધી હતી અને તેનાથી વેંચુરા કાઉંટીમાં આશરે ૧૫,૦૦૦ એકર વિસ્તારમાં લાગેલા ઝાડ-ઝાંખર પણ ખાક થઇ ગયા હોવાના અહેવાલો મળ્યા છે. આ સમયે અમેરિકાના સાન ડિએગોમાં ઉછરેલા ઈયાન ડેવિસને ૨૦૦૩ની સીડરના દાવાનળની યાદ હજુ યથાવત્ છે, જે એ સમયની કેલિફોર્નિયાની સૌથી મોટી જંગલની આગ ગણાઈ હતી.
હાલમાં વોશિંગ્ટન યુનિવર્સિટીના વિદ્યાર્થી તરીકે ડેવિસે જંગલની આગ પર એક નવો અભ્યાસ પ્રકાશિત કર્યો છે અને જંગલની આગનું સૌથી વધુ જોખમ કોને છે તેના પર તેમણે આ અભ્યાસ લેખ લખ્યો છે. તેમણે કહ્યું હતું, 'જંગલની આગથી સૌથી વધુ કોણ પીડિત બને છે? આ અભ્યાસલેખ જર્નલ પીએલઓએસ વનમાં પ્રકાશિત થયો છે. જેમાં જણાવાયું છે કે ખાસ કરીને નેટિવ અમેરિકન્સ જંગલની આગનો સૌથી વધુ ભોગ બને છે. વાસ્તવમાં, આ એક ઉદાહરણ છે કે કઈ રીતે ક્લાઈમેટ ચેન્જથી સર્જાતી કુદરતી આફતોનો ભોગ મોટાભાગે લઘુમતી સમુદાયો અને ગરીબોને કરવો પડે છે.
વર્ષ ૨૦૧૭માં, કેલિફોર્નિયાની નાપા કાઉન્ટીમાં ત્રણ આગ ફાટી નીકળી હતી. મોટાભાગના ઈમર્જન્સી મેસેજિસ એ સમયે અંગ્રેજીમાં આપવામાં આવ્યા હતા, જ્યારે વાસ્તવિકતા એ છે કે નાપાની ૩૦ ટકા વસતી હિસ્પેનિક (સ્પેનિશ ભાષા બોલતા લોકો) છે.
ડેવિસે કહ્યું હતું કે અમે એમ નથી કહી રહ્યા છે કે જેઓ ગરીબ નથી તેઓ દાવાનળથી પ્રભાવિત થતા નથી. અમારા કહેવાનો અર્થ એ છે કે જો સામુદાયિક ગેરલાભોના લક્ષણો ધરાવો છો તો તમે મુશ્કેલીનો ભોગ બની શકો છો અને તેમાંથી બહાર આવતા લાંબો સમય લાગી શકે છે. ડેવિસે સંશોધનમાં જોયું કે નેટિવ અમેરિકન્સ કે જેઓ ફેડરલ રિઝર્વેશન્સમાં રહે છે તેઓ છ ગણા વધુ સૌથી જોખમી અને દાવાનળની સૌથી વધુ શક્યતા ધરાવતા વિસ્તારોમાં રહેતા હોય છે.
ડેવિસના મતે ફેડરલ રિઝર્વેશન્સના કારણે સતત આર્થિક અસમાનતા પેદા થઈ છે અને નેટિવ અમેરિકન્સ મોટાભાગે ઘાસના મેદાનો કે જંગલ વિસ્તારોમાં રહેતા હોય છે. જ્યાં દાવાનળ સર્જાવાની પૂરતી શક્યતાઓ રહેલી છે.